王之道
题三祖山
观山不惮远，有癖老增剧。
是行迫王事，所过飞鸟疾。
路傍四五祖，不得着脚历。
朝来所干集，我愿容自适。
冲寒走海会，啸吟遂终日。
眷言三祖山，经从阻良觌。
僧果知我意，饭仆济行色。
崎岖五十里，入山及未昃。
山头残雪在，青瑶点微白。
殷勤承老禅，倾盖同莫逆。
为言信此山，予宝始今日。
欲以扶我衰，不鄙昔轻策。
扪萝助探讨，蹑石共登陟。
群峰耸遥翠，一水涨深碧。
行行何所喜。两脚有余力。
归来饱香积，清淡更过昔。